冯时行
题涪陵杨彦广薰风亭
身世如浮云，百年一飘忽。
古人事业在，已腐藁里骨。
惜哉薰风亭，劲翰俨突兀。
想当挥洒际，浩气涨溟渤。
迄兹变故后，同好亦泯没。
散帙落危睇，作亭焕新揭。
超然盛德后，清芬念贻厥。
亦闻爽垲地，山水皆秀发。
旷荡敞遐眺，葱蒨罗翠樾。
胜游集簪履，有酒备百罚。
异时太真园，绛树山硉矹。
吾其解烦鞅，长风卧烟筏。
问津鸥鸟外，亭上散白发。
飘飘揖薰风，解带脚不袜。
咀嚼清冰圆，内洗肝肺渴。
呜呼苍梧远，瑶琴久衰歇。
於焉慰永怀，森森为披拂。
耿耿入疏襟，更欲迟华月。